《朱廉斋以张穆之画册索题为作磨痒马歌赠其象郡之行》
清代·陈恭尹

铁桥老笔多生趣，画马解作痒磨树。三足作力一足拳，短鬣萧萧首回顾。

兰筋不动尾丝垂，竹耳双高目光怒。吁嗟神物宜千里，散放平皋独何故。

战士场中不一嘶，瑶池可到谁为御。虽辞衔勒得天真，未免蹉跎损高步。

古今万物一马也，朱公索我为长句。顿觉风生尺幅间，疏林叶脱天霜露。

海头一州大如斗，骏足骖驔岂堪驻。何不负图自出圣人前，何不籋云直上高天路。

世间岂无伯乐与王良，为君歌此画马章。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。